ஆனால் உமர் (ரலி), இஸ்லாத்தைத் தழுவிய பின்னால் நிலைமை மாறிவிட்டது. உமர் (ரலி) அவர்கள், தாம், இஸ்லாத்தைத் தழுவியதை பகிரங்கமாகப் பிரகடனம் செய்தார்கள். இதனால் பெரும் அமளி ஏற்பட்டது என்றாலும் இறுதியில் முஸ்லிம்கள் கஅபாவின் ஒரு பகுதிக்குள் கூட்டாக (ஜமாஅத்தாக)த் தொழுதிட ஆரம்பித்து விட்டார்கள். இப்போது அவர்களுடைய ஜமாஅத் முன்பிருந்ததைக் காட்டிலும் அதிக வலிமை வாய்ந்த ஜமாஅத்தாகி விட்டது. மேலும் இறுதி நபியவர்கள் செய்த பிராத்தனை எந்த அளவிற்கு ஒப்புக் கொள்ளப்பட்டது என்பதற்கும், இன்றைக்கு ஆயிரத்து நானூறு ஆண்டுகளுக்குப் பிறகும்கூட உமர் (ரலி) அவர்களின் கரங்களால் அல்லாஹ் இஸ்லாத்திற்கு அளித்த கண்ணியத்திற்கும் உயர்விற்கும் நிகரேதுமில்லை என்பதற்கு வரலாறே சான்று பகர்வது உலகம் கண்டுவிட்டது.